Life Esidimeni: Slagoffers nog nie vergoedDavid Makhura, premier van Gauteng Foto: GCIS Die families van die pasiënte wat tydens die Life Esidimeni-tragedie dood is sowel as die oorlewende pasiënte en hul families het steeds nie vergoeding ontvang nie ondanks die naderende spertyd. David Makhura, premier van Gauteng, het Donderdag bevestig die families het nog nie vergoeding ontvang nie. “Die proses is aan die gang om die bankbesonderhede van al die begunstigdes te verifieer en nuwe aansoeke te bekragtig.” Makhura het gesê daar sal aan die spertyd voldoen word wat deur oudregter Dikgang Moseneke vasgestel is. Makhura het die besonderhede bekend gemaak in antwoord op ŉ vraag van die DA in die Gautengse wetgewer. Moseneke het in Maart vanjaar beveel dat die families van die pasiënte wat tydens die Life Esidimeni-tragedie dood is sowel as die oorlewende pasiënte en hul families R1,2 miljoen elk as vergoeding moet ontvang binne drie maande. Moseneke het verder opdrag gegee dat ŉ monument opgerig word wat vir komende geslagte sal dien as ŉ herinnering aan die menswaardigheid en kwesbaarheid van mense met geestesongesondheid. Hy het die NRO’s waarna pasiënte oorgeplaas is as “persele van dood en marteling” beskryf. Die DA het verlede maand bekend gemaak dat minstens 28 Life Esidimeni-pasiënte steeds nie opgespoor is nie. Volgens Jack Bloom, DA-LPW in Gauteng, is hy deur die polisie in kennis gestel dat talle vermiste pasiënte gevind is, hoewel 28 steeds nie opgespoor is nie. Volgens die lys van die Gautengse departement van gesondheid wat die polisie aan Bloom gegee het, word 18 mans- en 10 vrouepasiënte steeds vermis. Hulle is tussen 27 en 79 jaar oud. Meer as 140 pasiënte is dood nadat hulle na dié NRO’s oorgeplaas is, meestal weens wanvoeding en verwaarlosing.